Document ID: 32009R0250

РЕГЛАМЕНТ (ЕО) № 250/2009 НА КОМИСИЯТА
от 11 март 2009 година
за прилагане на Регламент (ЕО) № 295/2008 на Европейския парламент и на Съвета по отношение на определенията на характеристиките, техническия формат за предаване на данните, изискванията за двойно предоставяне на данни въз основа на NACE Rev.1.1 и NACE Rev.2 и за дерогациите във връзка със структурната бизнес статистика
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Регламент (ЕО) № 295/2008 на Европейския парламент и на Съвета относно структурната бизнес статистика (1), и по-специално член 11, параграф 1, букви а), в), г) и д) от него,
като има предвид, че:
(1)
Регламент (ЕО, Евратом) № 58/97 (2) установи обща рамка за съставянето на статистическа информация на Общността за структурата, дейността, конкурентоспособността и производителността на предприятията в Общността. Поради съображения за яснота и рационализиране този регламент бе преработен, като бяха направени съществени изменения на редица разпоредби от него.
(2)
Регламент (ЕО) № 2700/98 на Комисията относно дефинициите на характеристиките на структурната бизнес статистика (3) и Регламент (ЕО) № 2702/98 на Комисията относно техническия формат на предаването на структурна бизнес статистика (4) трябва да бъдат изменени, за да бъдат отчетени посочените изменения. За по-голяма яснота тези два регламента следва да бъдат заменени с настоящия регламент.
(3)
Необходимо е да се формулират определенията на характеристиките на структурната бизнес статистика с оглед на съставянето на сравними и хармонизирани между държавите-членки данни.
(4)
Необходимо е също така да се уточнят техническият формат и процедурата за предаване на структурната бизнес статистика, посочена в приложения от I до IX към Регламент (EO) № 295/2008, с оглед на съставянето на сравними и хармонизирани между държавите-членки данни, намаляването на опасността от грешки при предаването на данните и по-бързата обработка и предоставяне на събраните данни на ползвателите.
(5)
Освен това е необходимо да се уточнят изискванията за двойно предоставяне на структурна бизнес статистика въз основа на NACE Rev.1.1 в допълнение към статистическата информация, изисквана на базата на NACE Rev.2 за референтната 2008 година.
(6)
В член 10 от Регламент (ЕО) № 295/2008 се предвижда, че дерогации от разпоредбите на приложенията към същия регламент могат да бъдат допускани през преходните периоди.
(7)
Някои държави-членки отправиха искания за дерогации за преходните периоди от определени разпоредби на приложения I, II, III, VIII и IX към Регламент (EC) No 295/2008, за да могат да създадат необходимите системи за събиране на данни или да приспособят тези, които вече са създадени, така че да бъдат изпълнени разпоредбите на посочения регламент до изтичането на преходния период.
(8)
Предоставянето на тези дерогации изглежда обосновано, тъй като исканията на държавите-членки почиват на основателната необходимост от по-нататъшно приспособяване на техните системи за събиране на данни.
(9)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Определенията, които се прилагат към характеристиките по член 3, параграф 3 от Регламент (ЕО) № 295/2008, са формулирани в приложение I към настоящия регламент.
Препратките в тези определения към счетоводните отчети на дружествата се считат за препратки към позициите по член 9 (счетоводен баланс), член 23 (отчет за приходите и разходите) или член 43 (приложение към годишния счетоводен отчет) от четвъртата Директива 78/660/ЕИО на Съвета относно годишните счетоводни отчети на някои видове дружества (5), както и към тези по приложението към Регламент (ЕО) № 1725/2003 на Комисията (6).
Член 2
Техническият формат за предаване на данните в съответствие с Регламент (ЕО) № 295/2008 е определен в приложение II към настоящия регламент.
Член 3
Предаваните в съответствие с настоящия регламент данни и метаданни се изпращат на Комисията (Евростат) в електронна форма от компетентните национални органи (национални статистически служби и органи за надзор на определени категории финансови институции). Форматът за предаване на данните съответства на определените от Комисията (Евростат) целесъобразни стандарти за обмен. Данните се предават или качват по електронен път към единствената входна точка за данни, поддържана от Комисията (Евростат).
Държавите-членки прилагат предоставените от Комисията (Евростат) стандарти за обмен и насоки съгласно изискванията на настоящия регламент.
Член 4
Изискванията за двойно предоставяне на данни по раздел 9, точка 2 от приложение I към Регламент (ЕО) № 295/2008, са определени в приложение III към настоящия регламент.
Член 5
Дерогациите от разпоредбите на Регламент (ЕО) № 295/2008, посочени в раздел 11 от приложение I, раздел 10 от приложение II, раздел 9 от приложение III, раздел 8 от приложение VIII и раздел 13 от приложение IХ към същия регламент, са установени в приложение IV към настоящия регламент.
Член 6
Регламенти (ЕО) № 2700/98 и (ЕО) № 2702/98 се отменят с настоящия регламент.
Същевременно те продължават да се прилагат по отношение на събирането, изготвянето и предаването на данни за референтните години до 2007 г. включително.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 март 2009 година.

Labels: 12
4
19